Survé se AEEI waarsku oor swak resultate | Netwerk24
Deur Elvira Wood 11 Junie 2020 16:18
Dr. Iqbal SurvéFoto: Argief
African Equity Empowerment Investments (AEEI), een van die maatskappye wat deel vorm van dr. Iqbal Survé se sakeryk, het 'n mistroostige halfjaar agter die rug.
Die maatskappy waarsku Donderdag in 'n handelsverklaring op die JSE se nuusdiens, Sens, dat sy verdienste per aandeel tussen 73% en 93% laer gaan wees in die halfjaar tot einde Februarie as in die ooreenstemmende halfjaar. Hy verwag dit gaan in die halfjaar onder oorsig tussen 4,74c en 19,69c beloop.
Hy verwag dat sy wesensverdienste per aandeel tussen 20% en 40% laer gaan wees op tussen 10,53c en 14,06c.
Die maatskappy stel dit duidelik dat die jongste syfers vergelyk word met syfers wat heruitgereik is vir die halfjaar tot einde Februarie 2019. Die syfers vir die halfjaar tot einde Februarie 2018 is ook aangepas.
Dit kom nadat sekere rekeningkundige ongerymdhede in Ayo Technologies, waarin AEEI 'n belang van 49,3% besit, se syfers vir dié jare aan die lig gekom het. Ook dié syfers is hersien.
Die JSE het in April 2019 op van die openbare sittings van die kommissie van ondersoek na gebeure by die Openbare Beleggingskorporasie, opdrag gegee dat Ayo 'n ouditmening van sy eksterne ouditeure oor die halfjare tot einde Februarie 2018 en einde Februarie 2019 moet kry.
LEES OOK: Survé se Ayo reik uiteindelik hersiene resultate uit
AEEI sê aangesien hy 'n groot aandeelhouer in Ayo is, gaan dié se hersiene resultate noodwendig 'n invloed op hom hê.
"AEEI het rekeningkundige foute en klassifikasie-aanpassings geïdentifiseer uit die geouditeerde tussentydse resultate van Ayo. Dit vereis 'n terugwerkende hersiening van die tussentydse state van AEEI vir die tydperke geëindig 28 Februarie 2019 en 28 Februarie 2018," lui die verklaring.
"Dié aanpassing het 'n invloed gehad op die state van wins/verlies, ander omvattende inkomste, finansiële posisie en kontantvloei. Hierdie invloed sal breedvoerig uiteengesit word in die tussentydse ongeouditeerde finansiële resultate vir die tydperk geëindig 29 Februarie 2020."